ఆంగోత్ తుకారాం

ఆంగోత్ తుకారాం పవార్ తెలంగాణ రాష్ట్రానికి చెందిన అంతర్జాతీయ పర్వతారోహకుడు. ఆయన 2019లో ఎవరెస్టు పర్వతాన్ని అధిరోహించాడు. తుకారాం ఎవరెస్టు శిఖరంతో పాటు ఐదు ఖండాల్లోని అత్యున్నత శిఖరాలను అధిరోహించాడు. 

జననం, విద్యాభాస్యం 
ఆంగోత్ తుకారాం తెలంగాణ రాష్ట్రం, రంగారెడ్డి జిల్లా,  యాచారం మండలం,   తక్కళ్లపల్లి తండాలో అంగోత్‌ రాందాసు, జంకుల దంపతులకు జన్మించాడు. ఆయన హైదరాబాద్ లోని నోబెల్ డిగ్రీ కళాశాల నుండి బిఏ (పొలిటికల్ సైన్స్) పూర్తి చేశాడు.

పర్వతారోహణ జీవితం
ఆంగోత్ తుకారాం సికింద్రాబాద్‌లోని ఎన్సీసీ రెండో బెటాలియన్‌లో క్యాడెట్‌గా చేసి, 2015లో ఉత్తరకాశీలోని నెహ్రూ ఇన్‌స్టిట్యూట్‌ ఆఫ్‌ మౌంటనీరింగ్‌లో శిక్షణ పొందాడు. 
2016 జూన్‌ 2న మొదటిసారి హిమాచల్‌ప్రదేశ్‌లోని 17,145 అడుగుల నార్భో పర్వతా న్ని ఎక్కి తెలంగాణ జెండాను ఎగురేసి, బతుకమ్మ ఆడి రాష్ట్ర ఖ్యాతిని చాటాడు.
2017 జూన్‌ 2న ఉత్తరాఖండ్‌లో 19,091 అడుగుల రుదుగైరా పర్వతాన్ని అధిరోహించాడు. పర్వతాన్ని అధిరోహించిన అనంతరం ఖాదీ వస్త్రాలను ధరించాలని ప్రజలకు సందేశాన్ని ఇచ్చాడు.
2017 జూలై 15న హిమాలయాల్లోని 20,187 అడుగుల స్టాక్‌కాంగ్రీ పర్వతాన్ని అధిరోహించాడు. పర్వతాన్ని అధిరోహించిన అనంతరం 19 ఫీట్ల భారత జాతీయ జెండాను ఎగురవేశాడు.
 2018 జూలైలో సౌతాఫ్రికాలో 5,895 మీటర్ల కిలిమంజారో మంచు పర్వతాన్ని అధిరోహించాడు.పర్వతాన్ని అధిరోహించిన అనంతరం వాహనం నడిపేటప్పుడు హెల్మెట్ ధరించాలని ప్రజలకు సందేశాన్ని ఇచ్చాడు. 
2019 మే 2019లో మౌంట్‌ ఎవరెస్ట్‌ పర్వతాన్ని అధిరోహించాడు.మౌంట్‌ ఎవరెస్ట్‌ శిఖరం అధిరోహించిన అనంతరం అంగోత్‌ తుకారాంను రాష్ట్రపతి రామ్‌నాథ్‌ గోవింద్, ఉపరాష్ట్రపతి వెంకయ్య నాయుడు అభినందించారు.  
10 మార్చ్ 2020లో ఆస్ట్రేలియాలోని మౌంట్ కొస్కిస్జ్కో అధిరోహించి శాంతి సందేశమిచ్చాడు.

అవార్డ్స్
ఆంగోత్ తుకారాం 2018లో ఉత్తమ క్రీడాకారుడిగా తెలంగాణ రాష్ట్ర ప్రభుత్వ అవార్డును అందుకున్నాడు. ఆయన ఇలా పలు మంచు పర్వతాలు అధిరోహించినందుకుగాను లిమ్కా బుక్ అఫ్ రికార్డ్స్, ఇండియన్ రికార్డ్స్, హైరేంజ్‌ బుక్‌ ఆఫ్‌ వరల్డ్‌ రికార్డ్స్‌లో తన పేరు నమోదు చేసుకున్నాడు.అంగోత్‌ తుకారాం సాక్షి మీడియా 2020 ఎక్స్‌లెన్స్‌ అవార్డుల కార్యక్రమంలో ‘జ్యూరీ స్పెషల్‌ రికగ్నిషన్‌’ (క్రీడలు – పురుషుల) అవార్డును తెలంగాణ గవర్నర్ తమిళిసై సౌందరరాజన్ చేతుల మీదుగా అందుకున్నాడు.సాక్షి ఎక్సలెన్స్ అవార్డు అందుకున్న అనంతరం అంగోత్‌ తుకారాం విజయాల గురించి తెలుసుకొన్న ఆంధ్రప్రదేశ్ ముఖ్యమంత్రి వైఎస్ జగన్‌మోహన్‌రెడ్డి అతనికి ప్రోత్సహకంగా రూ. 35 లక్షల చెక్కును ఆంధ్రప్రదేశ్‌లోని తాడేపల్లిలో ఉన్న సీఎం క్యాంపు కార్యాలయంలో అతనికి అందజేశాడు.

మూలాలు

వర్గం:1998 జననాలు
వర్గం:రంగారెడ్డి జిల్లా వ్యక్తులు
వర్గం:తెలంగాణ వ్యక్తులు